El Museu de Prehistòria renova la seua exposició permanent amb peces del cementeri mesolític més antic de la Península - Beat Valencia\nEl Museu de Prehistòria renova la seua exposició permanent amb peces del cementeri mesolític més antic de la Península\npor Beat Valencia | 15 marzo 2022 | Exposiciones\nAmb la renovació en 2020 de la sala permanent dedicada a les primeres societats que poblaren les nostres terres, el Museu de Prehistòria de València continua amb el seu empeny de posar a l’abast de la ciutadania les darreres investigacions, en este cas, les dedicades al grups mesolítics “gràcies a la professionalitat del Servei d’Investigació Prehistòrica i tot l’equip del Mupreva” ha destacat el diputat de Cultura, Xavier Rius.\nEntre fa 13.700 i 7.500 anys, es desenvolupen en l’àrea mediterrània ibèrica les darreres poblacions de grups caçadors recol·lectors de la prehistòria. Dos dels jaciments més representatius d’este llarg i canviant període s’hi troben a la sala renovada que presenta el Mupreva.\nA la Cueva de la Cocina (Dos Aguas) es va documentar un campament estacional dedicat a la caça de cabres salvatges, dins d’un espai de temps de vora mil anys (entre el IX i el VIII mil·lennis abans del present). Però la cavitat de Cocina sembla haver estat també un lloc de trobada durant o fora de l’activitat de cacera per a celebracions, rituals i intercanvis de tota mena. Açò s’inferiria per la presència de plaquetes de pedra gravades amb motius geomètrics i abstractes i altres objectes singulars. El significat de les plaquetes i la seua decoració és totalment desconegut, però estos elements d’art moble semblen donar-li a la cova de la Cocina el caràcter d’un lloc d’agregació o de trobada important per als darrers grups caçadors i recol·lectors mesolítics.\nEl jaciment d’El Collado (Oliva) s’hi troba a l’aire lliure, és un closquer –anomenat així per la quantitat de closques i valves de mol·luscos que es varen trobar– producte del consum humà. Estos ocupants corresponen a grups caçadors i recol·lectors principalment del Mesolític antic, que visitaven de forma recurrent este lloc durant un període superior a 1500 anys (entre el X i el VIII mil·lennis abans del present), des d’on s’explotarien els recursos estacionals d’un entorn privilegiat.\nEl cementeri mesolític més antic de la Península\nCatorze enterraments en fosses, obertes en el sòl del mateix lloc d’habitació son les «tombes» que representen el cementeri mesolític més antic de la Península Ibèrica i la de més durada, amb un temps d’utilització de pràcticament mil anys (entre el X i el IX mil·lennis abans del present).\nEn total es reconegueren 15 inhumacions, 13 d’individuals i 2 en la mateixa fossa. Els soterrats es disposaven ajaguts sobre un costat en posició flexionada, i corresponien a 4 dones i 7 homes amb seguretat, i 4 encara no identificats. La majoria tenien entre 20-30 anys, per bé que n’hi havia de més edat (algun de més de 40 anys) i de menys (entre 12-18 anys), a més d’un nounat. La variada representació de sexes i edats entre els inhumats d’El Collado informa sobre un comportament no discriminant davant la mort de les gents mesolítiques.\nLa renovació d’esta sala és fruit dels treballs d’investigació desenvolupats des del propi Servei d’Investigació Prehistòrica (SIP) del museu, que a pocs anys de complir el centenari –la seua creació és del 1927– continua treballant en la investigació de les poblacions més antigues de les nostres terres.


Millet trepitja, uns dies, la presó | Quadern Catalunya | EL PAÍS\nMillet trepitja, uns dies, la presó\n30 dic 2010 - 20:19 UTC\nMiriam de Rosa i Juli Solaz són dos jutges d'instrucció de Barcelona. A la primera no li va tremolar el pols quan el 17 de juny passat va enviar a la presó Fèlix Millet i Jordi Montull per l'operació de l'hotel del Palau de la Música. Només van ser 13 dies, però la decisió va produir una mena de confort a la societat catalana, que feia mesos que suportava amb estupefacció la passivitat de la justícia en investigar un saqueig que els perits d'Hisenda han avaluat en més de 35 milions d'euros. Si es compara la xifra amb el suposat benefici que van obtenir els dos acusats per l'operació de l'hotel (uns 900.000 euros), algú pot qüestionar l'ordre de presó, segurament tant com l'ordre de llibertat i sense fiança que va acordar al setembre de 2009 el jutge Solaz pels dos lladres confessos.\nL'activisme dels veïns en denunciar l'operació de requalificació urbanística per construir l'hotel en uns terrenys que eren públics, el compromís del fiscal Antoni Pelegrín en redactar la querella i l'atzar que el cas recaigués en el Jutjat d'Instrucció 10 de Barcelona expliquen el desenllaç de la presó per Millet i Montull. Els seus advocats ho van intentar evitar de totes les maneres possibles, però aquesta vegada van fracassar. "A la querella de l'hotel li queda un telediari", va dir el lletrat Pau Molins els primers dies del cas. Es va equivocar, perquè Millet, que havia estat el seu client fins que es van discutir pels honoraris, podria ser jutjat a finals del 2011 per apropiació indeguda i tràfic d'influències, juntament amb Jordi Montull.\nEl cas va revelar, a més, la connivència dels poders públics amb els quals estaven considerats ciutadans honorables fins que els Mossos van entrar al Palau al juliol del 2009 després de la querella d'un altre fiscal compromès, Emilio Sánchez Ulled. En el cas també estan imputats el tinent d'alcalde de l'Ajuntament de Barcelona Ramon Garcia Bragado i el responsable d'Urbanisme, Ramon Messegué, que tenen molts números d'acabar asseguts al banc dels acusats, per haver afavorit des de la institució una operació en benefici d'uns particulars, una acusació que ells neguen categòricament.


Trobada Internacional anti-olímpíca: Trobem-nos a Seine-Saint-Denis el 21 i 22 de Maig 2022 | Non au Saccage 2024 !\nTrobada Internacional anti-olímpíca: Trobem-nos a Seine-Saint-Denis el 21 i 22 de Maig 2022\nA Londres vam veure la destrucció de Clays Lane Estate, el bloc més gran d’habitatges de protecció oficial del Regne Unit gestionat per una cooperativa, que comptava amb 500 llogaters i llogateres. També hem vist la destrucció dels Manor Garden Allotments, horts populars plens de patates, carxofes, coliflors, etc..\nA Sotchi, vam veure la destrucció d’àmplies zones del parc nacional de Sotchi, un bosc d’un gran valor natural, que havia estat protegit i que era arrasat per construir una nova ciutat sense sentit.\nA Rio, vam veure la destrucció de Vila Autódromo, un poble de pescadors, situat a la frontera amb la vila olímpica que acollia a 800 famílies (800 de les més de 22 000 famílies desplaçades a la ciutat per les obres del 2016). També vam veure l’entrada de tanquetes militars ocupant l’espai públic dels barris de faveles, així com la venda de terrenys amb protecció mediambiental per a construir un camp de golf.\nA Pyeongchang, vam veure la destrucció del bosc de la muntanya sagrada de Gariwangsan, de més de 500 anys d’antiguitat, per fer unes pistes d’esquí.\nA Toquio, vam veure la destrucció dels apartaments Kasumigaoka, un altre bloc d’habitatge de protecció oficial que ja reallotjava residents expulsats dels seus habitatges durant els jocs olímpics celebrats a la mateixa ciutat el 1964.\nA Pequín, hem vist el desviament valuosos cursos d’aigua per crear neu artificial en muntanyes de zones àrides. Tot creant una indústria dels esports hivern que continuarà devorant recursos de la regió durant el futur.\nA Milano-Cortina, estem veient altre cop com els Jocs Olímpics es converteixen en una bona excusa per perpetrar atacs a les muntanyes dels Alps Orientals i justificar la devastació d’espais naturals tot aprofitant el silenci de la fundació UNESCO de les Dolomites.\nA Los Angeles, hem vist la destrucció de l’Echo Park Lake que ha anat acompanyada de la violenta expulsió de 200 persones que hi vivien en tendes. Constatant el tancament i la militarització de l’espai públic. També hem assistit a la destrucció d’Inglewood, un dels darrers barris negres de Los Angeles, al mateix temps que els nous estadis faciliten l’escalada de preus dels lloguers, destruint el comerç local i augmentant la pol·lució.\nTenim molts exemples de com sota la bandera de la celebració dels jocs olímpics s’ha donat carta blanca a: la destrucció de l’espai públic, la destrucció d’espais verds, la destrucció de cases, la destrucció de comunitats.\nCamarades del món sencer vindran a Paris perquè la nostra indignació és massa gran per fer-hi front totes soles des de cada ciutat i territori. Algunes de nosaltres hem perdut la nostra casa, els nostres mitjans de vida, la nostra comunitat, els nostres drets. Ens reunim a Paris perquè tenim la necessitat d’escoltar l’experiència dels companys i companyes d’altres indrets, per estar millor preparats pel futur. El Comitè Olímpic Internacional (COI) i els promotors de l’olimpisme estan organitzats a nivell internacional, nosaltres també ens hem de coordinar i fer el mateix per poder parar-los-hi els peus. L’estratègia habitual de la classe capitalista consisteix en isolar les nostres lluites. Sabem que quan ens unim i decidim fer-los front, els uns al costat dels altres som més fortes i efectives. Podem fer una oposició efectiva i potent a la maquinaria olímpica com a bloc i no tan sols des de cada ciutat i territori.\nEl Comité Organitzador de Paris 2024 diu que és conscient dels problemes del Jocs Olímpics que s’han celebrat en el passat i pretén fer les coses de forma diferent i suposadament proposaria un nou model. L’ajuntament de Paris afirma que els Jocs acceleraran la nostra transició cap a sistemes més respectuosos cap al medi ambient. Molts francesos s’han cregut aquestes paraules i pensen que els Jocs Olímpics de Paris 2024 seran «els més verds de la història». Això explica, en part, perquè els habitants de Paris no han seguit l’opció dels de Boston, Hamburg ou Budapest i han rebutjat la candidatura olímpica. Tanmateix a dia d’avui, dos anys abans dels JJOO de París, sabem que aquestes promeses eren una il·lusió ireal.\nHem vist la destrucció de residències de treballadors a Saint-Ouen per fer la vila olímpica. Al mateix temps que s’escriuen aquestes línies, els antics residents, tots treballadors migrants, estan embotits en apartaments provisionals infradotats i no saben a on aniran en un futur.\nHem vist la destrucció de l’Aire des Vents, un parc públic i una part d’un corredor ecològic protegit, que ha estat encimentat per construir una seu de de la premsa, que fins i tot el COI ha qualificat d’inútil.\nHem vist la destrucció dels horts populars a Aubervilliers. Igual de els Manor Garden Allotments de Londres, el sòl serà pavimentat amb ciment, però aquest cop per fer una piscina olímpica d’entrenament que ni s’utilitzarà per les competicions.\nA Taverny et Saint-Leu-la-Forêt, dues piscines que funcionen perfectament seran reemplaçades per una piscina olímpica. Al Champs-de-Mars, el sòl ha estat asfaltat per un altre projecte olímpic (Grand Palais Éphémère). A Élancourt, tallaran molts arbres per fer una pista de BTT.\nCal admetre-ho: Paris 2024 no és pas una excepció, és un esdeveniment com els altres. Una oportunitat per alguns escollits i devastació per a la majoria de la gent corrent. Privatització dels beneficis, nacionalització del deute. Paris 2024 pot diferir dels jocs recents en les formes i en l’estètica, però els interessos de fons són els mateixos.\nEl 21 i 22 de Maig de 2022, tindrà lloc a la regió de Paris un cap de setmana de reencontre internacional anti-olímpic. Delegacions d’Angleterra, de la Rússia, de Brasil, de Japó, dels Estats Units d’Amèrica seran presetns per compartir els seus punts de vista i les seves experiències. El dissabte ens reunirem a la borsa de treball de Saint-Denis (9-11 Rue Génin, 93200), situat al cor del projecte de « regeneració » urbana de Paris 2024. El diumenge anirem a visitar els indrets on s’ha perpetrat el saqueig olímpic a la Courneuve i a Aubervilliers i continuarem preparant conjuntament la lluita.\nAquest reencontre internacional està obert a totes les persones que vulguin extreure lliçons de les experiències passades i sobretot aprendre a fer front a les lluites presents i futures.\nSabem que hi ha persones que pensen que el combat contra l’abolició dels Jocs Olímpics és inútil. Un sondatge va demostrat que el 80 % dels japonesos i japoneses estaven en contra dels «Jocs pandèmics» l’estiu passat i que el país va tenir un augment rècord dels casos de COVID just després de la celebració dels jocs. Si fins i tot la situació excepcional de pandèmia no ha pogut aturar els jocs, qui podrà? D’altres pensen que encara que aturem els Jocs Olímpics, les estructures més grans del capitalisme continuaran fent saquejos. Els Jocs Olímpics no són com el petroli i els bancs, la seva desaparició no tocarà probablement el cor d’aquest ordre mundial corromput.\nPerò reflexione-m’hi: si nosaltres no podem desfer-nos d’aquests jocs que no són imprescindibles, rebutjats per la majoria de la població dels països a on es celebren, com podrem desfer-nos del petroli i de la banca?\nEl COI no passa el seu millor moment. Abans que el 80% del Japó no s’oposés a Toquio 2021, els brasilers s’han manifestat en massa als carrers de Rio 2016 per condemnar «els jocs de l’exclusió». Cada vegada que una candidatura ha organitzat un referèndum de la seva candidatura des del 2013, la resposta sempre ha estat «NO». La NBC (cadena de televisió estatunidenca) que ha pagat al COI 1250 milions d’euros per drets televisius, ha hagut d’indemnitzar els seus anunciants després de Toquio 2021 com a conseqüència d’una forta baixada d’audiència.\nAquesta batalla la podem guanyar. Podem aturar el projecte olímpic si no hi ha cap ciutat ni territori que vulgui acollir els jocs. Perquè no accelerem el procés, si podem fer-ho? Podem salvar Sapporo (Japó) et Pyrénées-Barcelone (Catalunya) de la devastació que suposaran els JJOO de 2030, així com els de Provence-Alpes-Côte-d’Azur dels jocs d’hivern de 2034.\nVeniu a trobar-nos el 21 de Maig a la Borsa de Treball a Saint-Denis. Us hi esperem. Més informació serà anuncia da a:\nLloc web: https://saccage2024.noblogs.org/\nXarxes socials: @saccage2024 (A Twitter : @2024saccage)\nContacte : saccage2024@protonmail.com (francès o anglès)\nPd : Per aquesta reunió necessitarem intèrprets voluntaris per fer traduccions de l’anglès i el francès. No dubteu a contactar-nos si ens voleu donar un cop de mà!


Diversitat religiosa i escola - Consorci d'Acció Social de la Garrotxa\nDiversitat religiosa i escola\nActualitat — 11 abril 2018\nCom ha d’atendre l’escola les peticions de les famílies per motius religiosos? I més enllà de les peticions, què pot fer l’escola per preparar el seu alumnat per a una societat religiosament diversa? Hi ha alguna manera d’afavorir el sentit de pertinença de tot l’alumnat?\nAquest dimecres en Joan Gómez n’ha parlat amb més de 25 mestres del CEIP Pla de Dalt, d’Olot. Aquesta sessió formativa s’emmarca en una iniciativa del Consorci d’Acció Social de la Garrotxa que gràcies a la col·laboració de la Direcció General d’Afers Religiosos facilita recursos al professorat per a la gestió de la diversitat religiosa als centres educatius d’Olot i que ja ha arribat a 8 claustres.\nEn la revisió del marc legal per a la gestió de la diversitat religiosa a Espanya hi ha les primeres sorpreses: Espanya no és un estat aconfessional sinó pluriconfessional i el seu marc legal, en aquest cas la Constitució Espanyola, no estableix una separació entre política i religió sinó una relació de cooperació de l’Estat amb l’Església Catòlica i la resta de confessions. També queda clar que el dret a llibertat religiosa és un dret fonamental que té com a únic límit l’exercici d’altres drets fonamentals.\nPenseu que l’alumnat sikh o musulmà es pot sentir tan seu el centre educatiu com el provinent de famílies de tradició catòlica? Segurament depèn de molts factors, però està clar que un centre educatiu on es canten nadales i es fan els pastorets però en canvi el professorat no sap què és el Vaisakhi*, veu el ramadà com un problema i no fa cap menció a l’Aïd al-Kebir els resultarà complicat.\nDe fet, no és una qüestió que afecti només al professorat sinó a tota la societat i, de manera especial, a professionals públics que hem de tenir la capacitat de garantir la llibertat religiosa de tota la ciutadania.\n* Festa de la fraternitat sikh que es celebrarà amb una processó al centre d’Olot el proper 29 d’abril al matí.\nAmb els millors desitjos per al 2019!\nEl Consorci d’Acció Social de la Garrotxa us desitja unes molt bones festes i els millors desitjos per el 2019. Dibuix: Espai Larai


COMPROMÍS DEMANARÀ EL RETORN DELS DINERS RECAPTATS INDEGUDAMENT PER L’ORA O QUE ES DESTINEN A EMERGÈNCIA SOCIAL – Compromís per Xàtiva\nPublicat el 21 Agost 2014 en General\nSuñer: “aquesta situació és una mostra més de la inoperància de l’equip de govern en gestionar l’activitat diària de l’Ajuntament.”\nXàtiva, 20 d’agost de 2014\nAbans de Fira vam saber pels mitjans de comunicació que durant els dies 16, 18, 19 i 20 d’agost de 2014, amb motiu de la Fira de Xàtiva, havia de quedar sense efecte l’ORA, “per un acord amb l’empresa”, segons va informar el regidor de seguretat ciutadana, Juan Antonio Vidal. La informació, a més d’arribar als mitjans de comunicació, no s’ha fet pública de cap manera, ni disposant cartells en les zones de l’ORA ni en els parquímetres, ni s’han tapat aquests ni s’han inutilitzats, de forma que han continuat funcionant i expedint tiquets indegudament, i cobrant als usuaris, també indegudament la taxa que, en realitat no estava en vigor per als dies indicats. La portaveu de COMPROMÍS a l’Ajuntament de Xàtiva Cristina Suñer, considera que “no poden considerar una adequada informació les breus ressenyes inserides en alguns mitjans de comunicació, doncs tots els usuaris no son lectors habituals de la premsa diària.” Aquests fets han generat una situació de greuge a tots els usuaris que, sense tindre l’obligació, han abonat la taxa indegudament. Cal ressenyar que, després d’haver-se denunciat en les xarxes socials, el dia 20 continuaven funcionant els parquímetres, i són molts els ciutadans que han advertit els visitants que no s’havia de pagar.\nDes de COMPROMÍS consideren que és necessari que des de l’equip de govern se subsane el greuge comparatiu, i a l’efecte, han demanat informació sobre quina ha sigut la recaptació de les màquines expenedores els dies de Fira i com s’ha informat la ciutadania. Així mateix han comunicat que han presentat una proposta, que serà tractada en el ple de setembre, per tal que es requerisca a l’adjudicatària a consignar en l’Ajuntament la recaptació, s’obriga un període d’informació pública per que tots aquells usuaris que disposen dels tiquets justificatius de pagament de l’ORA durant els dies 16, 18, 19 i 20 d’agost de 2014, puguen requerir de l’Ajuntament de Xàtiva el seu reintegrament i s’obriga un expedient informatiu per determinar la comissió de possibles irregularitats en la tramitació d’aquesta acció de govern. Així mateix es demana que, una vegada efectuades totes les devolucions sol·licitades pels usuaris, els saldos no reclamats pels usuaris i disponibles en la tresoreria municipal es destinen únicament i exclusiva a la partida pressupostaria destinada a atendre situacions d’emergència social. Suñer ha conclòs declarant que “la situació creada és una mostra més de la inoperància de l’equip de govern en gestionar l’activitat diària de l’Ajuntament.”\n← [VÍDEO] Cristina Suñer al PP. “No parlen vostès de regeneració democràtica perquè no els pertoca”\n[VÍDEO] Suñer al PP: “Són vostés els qui han agreujat la situació de crisi al País Valencià” →


L'exposició 'Se'n parlave... i n'hi havie' revela que les primeres bruixes d'Europa eren del Pirineu | Patrimoni Cultural. Generalitat de Catalunya\nL'exposició 'Se'n parlave... i n'hi havie' revela que les primeres bruixes d'Europa eren del Pirineu\nLa mostra itinerant es pot visitar fins al 7 de maig a l'Ecomuseu de les Valls d'Àneu\nDurant els anys 2018 i 2019, l’exposició “Se’n parlave i n’hi havie” recorrerà els museus de la Xarxa de Museus de les Terres de Lleida i Aran. Fins al 7 de maig hi serà a l’Ecomuseu d’Esterri d’Àneu. De l’11 de maig al 24 de juny serà al Museu Diocesà i Comarcal de Solsona, d’allí anirà al Museu de la Conca Dellà, on hi serà del 5 de juliol al 12 d’agost. Arribarà al Museu de Cervera el 20 d’agost, on s’exposarà fins al 22 d’octubre i acabarà l’any al Museu de la Noguera, on es podrà visitar del 8 de novembre al febrer de 2019 i continuarà a la resta de museus de la Xarxa.


un primer estudi clínic del seu tipus va trobar que la microdosi de thc pot reduir el dolor crònic - Totes Les Novetats\nPer primera vegada, els investigadors han dut a terme un assaig clínic per demostrar que dosis extremadament baixes i precises de THC inhalat, el principal component psicoactiu de cànnabis —Puedeu alleujar el dolor de forma efectiva, tot evitant els efectes secundaris habituals associats al consum de cànnabis.\nL'estudi, que va ser dut a terme per l'empresa israeliana de tecnologia mèdica Syqe Medical i publicat al Revista Europea del Dolor a principis d'aquest mes, és la primera confirmació científica que la microdosi, el procés d'utilitzar dosis extremadament baixes de compostos actius per tractar diverses afeccions, funciona realment amb cànnabis.\nEncara que han estat àmpliament defensats, fins ara hi ha hagut escasses evidències científiques que recolzin o, fins i tot, exploren completament les afirmacions de beneficis i seguretat de microdosi. L’estudi controlat amb placebo, doble cec i multidosi, es va realitzar al centre mèdic Rambam a Israel i va examinar els nivells de THC a la sang, l’alleugeriment del dolor, les funcions cognitives i la psicoactivitat.\nRELACIONATS: Després que el 68% dels pacients hagin estat curats del TEPT en les proves de fase 2, les clíniques podrien oferir aviat teràpia MDMA\nL’estudi demostra que una dosi òptimament eficaç per alleujar el dolor és de només 500 micrograms de THC. Els pacients Syqe consumeixen 3-4 inhalacions diàries, cadascuna de fins a 500 micrograms. Un pacient típic de cànnabis mèdic consumeix 1 gram de cànnabis THC al 15% al dia, que conté 150.000 micrograms de THC. Això il·lustra una constatació clau de l'estudi que els pacients es poden beneficiar de dosis dràsticament més baixes.\nL’Inhalador de dosis selectives Syqe, la plataforma especialitzada de subministrament de medicaments de la companyia comercialitzada a Israel pel gegant farmacèutic Teva, permet a metges i pacients seleccionar dosis a nivell de microgrames amb precisió. Es suposa que aquests resultats es deuen a les tecnologies que milloren la biodisponibilitat de la plataforma Syqe juntament amb les seves capacitats de dosificació selectiva.\nA més de l’aprovació CE pendent a Europa, Syqe creu que l’estudi publicat i les dades reals d’ús del pacient a Israel seran una part important de la seva presentació prevista per la FDA als EUA.\nCOMPROVAR: El nou estudi MDMA de Johns Hopkins explica a més per què l’èxtasi pot ajudar a tractar el TEPT\nFoto del fitxer de Sherpa SEO , CC\n'Aquest estudi és el primer que demostra que la sensibilitat humana al THC és significativament superior a la que s'havia suposat anteriorment, cosa que indica que si podem tractar pacients amb molta més precisió, es necessitaran quantitats més baixes de fàrmacs, que resultaran en menys efectes secundaris i en general seran més efectius tractament ', va dir Perry Davidson, CEO de Syqe Medical. “La tecnologia d’administració de medicaments Syqe també és aplicable a opioides i altres compostos que, tot i ser potencialment efectius, s’associen notòriament a efectes secundaris perillosos. La introducció d’una eina per prescriure medicaments a dosis tan baixes amb una resolució tan alta ens pot permetre obtenir resultats de tractament que abans no eren possibles ”.\nAquestes troballes poden permetre establir una fita de la indústria molt esperada: una finestra terapèutica estandarditzada per a la inhalació de cànnabis. Administrant de manera provable dosis precises mesurades en micrograms i quantificant els rendiments terapèutics disminuïts enfront de l’augment de la psicoactivitat, l’estudi va ser capaç de documentar l’alleujament del dolor amb èxit mentre minimitzava els efectes secundaris psicoactius potencialment debilitants.\nMÉS: Les abelles es beneficien del pol·len del cànem, ja que es cultiva més cànnabis legal des del projecte de llei de la Granja del 2018\n'Podem concloure a partir dels resultats de l'estudi que les baixes dosis de cànnabis poden proporcionar efectes desitjables i evitar debilitacions cognitives, contribuint significativament al funcionament diari, a la qualitat de vida i a la seguretat del pacient', va dir el professor Elon Eisenberg, investigador principal i degà del Facultat de Medicina a l’Institut Tecnològic Technion-Israel. 'Les dosis donades en aquest estudi, en ser tan baixes, requereixen una precisió molt alta en la modalitat de tractament'.\nReimprès de Syqe Medical\nComparteix aquesta bona notícia amb els teus amics a les xarxes socials sense dolor ...\nCinc signes encoratjadors per a adolescents gais\nMireu aquests 10 joves increïbles que difonen la pau al món


Hàbits saludables: Setembre, mes de nous objectius\nData: Dilluns, 9 de setembre de 2019.\nSETEMBRE, MES DE NOUS OBJECTIUS\nEns acomiadem de l’estiu i per molts les vacances han arribat a la seva fi. Desprès de fer el balanç d’aquests dies de desconnexió, ens arriba el setembre com el “nou gener”, amb un seguit d’objectius i reptes per començar.\nEstablir-se objectius és molt positiu, però alguna cosa fem malament si estem repetint els anteriors no assolits....Això ens porta a reflexionar sobre el per què? Quins són els errors que cometem quan ens posem objectius? I què impedeix aconseguir-los? Doncs, un dels principals motius és no marcar-los adequadament. Seguidament, esmentarem alguns consells que ens poden ajudar a complir els nostres reptes:\n- Definir bé l’objectiu: És important no posar-se molts objectius de cop. S’ha de començar per pocs i que aquests siguin realistes en el temps i específics. També, és important que aquests primers i pocs objectius siguin a curt termini.\n- L’objectiu ha de ser important per a la persona.\n- L’objectiu ha de tenir un camí o pla a seguir; s’ha de realitzar una llista de tot el que es necessari fer per arribar a aconseguir-lo.\n- Quan la llista és massa llarga, marca’t etapes (objectius a curt terme– mig terme i finals).\n- No caure en el TOT o RES: Un error molt comú és fer-ho tot perfecte o rendir-se el dia que no es fa al 100%. Pren consciència de cada decisió.\n- Celebra l’assoliment dels objectius: Posar consciència als petits objectius és important, no només s’ha de celebrar l’objectiu final. Això, t’ajudarà a seguir treballant, millorant i et donarà forces. Però, no t’oblidis de com ho celebres!!\n- Assumir la pròpia responsabilitat: Deixa’t de queixar, de preocupar-te i ocupa’t! Posa solucions, pren decisions i ves a l’acció!\n- Rodeja’t de persones que et motivin i t’inspirin a complir els teus objectius. També, pots ajudar-te de vídeos, llibres, música, pel·lícules...qualsevol cosa que faci augmentar la teva motivació.\nÀnims i a per totes!!


Actualitat | Escoles Tàndem\nEl projecte Actualitat Les Escoles Tàndem\nEscola Poblenou +\nEscola Mn. Jacint Verdaguer +\nINS Apel·les Mestres +\nEscola Labouré +\nFundació Tot Raval +\nEnllaços d'interés | Comparteix la pàgina a:\nAprenent l’abecedari mitjançant cançons\nPublicat el 19/04/2013\tL’alumnat de 1r de Primària de l’escola Poblenou, dins de les àrees de llengües, ha treballat l’aprenentatge de l’abecedari mitjançant les cançons i la psicomotricitat. Aquesta metodologia ha afavorit que els nens i les nenes desenvolupin habilitats cognitives i psicomotrius. Seguint la línia del projecte Tàndem juntament amb l’Esmuc, els nens i nenes canten utilitzant la cançó com a eina d’aprenentatge, comparteixen i gaudeixen fent música tots plegats. A més, en les activitats que es duen a terme, també es fomenta el treball cooperatiu amb els companys.\nTreballant les espècies naturals amb la cançó de “L’oreneta i el pinsà”\nPublicat el 19/04/2013\tEls estudiants de 2n de Primària de l’escola Poblenou, en el marc del Tàndem amb l’Esmuc que promou la música com a eix transversal dins del currículum, han realitzat un treball amb cançons a l’àrea de medi natural. Aquest tracta sobre les espècies animals, i mitjançant la cançó de “L’oreneta i el pinsà”, els i les alumnes han dut a terme diferents activitats per treballar aquest tema: classificar animals segons el seu tipus (mamífers/aus/insectes; vertebrats/invertebrats), il·lustrar amb dibuixos un text, llegir i fer la comprensió lectora, recitar i cantar.\nDebat amb Amàlia Lafuente, autora de la novel·la “El Codi Genètic”\nPublicat el 16/04/2013\tEn el marc del Tàndem format pel INS Apel·les Mestres i el PCB, s’ha estudiat la novel·la “El codi genètic” d’Amàlia Lafuente. Els alumnes de 1r de Batxillerat l’han llegit i hi han treballat en profunditat des de l’assignatura de llengua catalana.\nEn motiu de les celebracions de Sant Jordi, l’autora de la novel·la ha visitat l’institut i ha explicat el paper de la genètica en la nostra vida als alumnes i la relació entre la literatura i la ciència en la creació del seu llibre.\nPosteriorment, s’ha dut a terme un debat entre l’autora i els alumnes el qual ha estat molt enriquidor.\nTaller: “Analitza l’ADN i investiga l’autor d’un crim!” al PCB\nPublicat el 15/04/2013\tEls cursos de 4t d’ESO i el de 1r de Batxillerat continuen amb les visites al Parc Científic de Barcelona. Durant els mesos de març i abril, els grups de 4t d’ESO que encara no havien realitzat el taller “Analitza l’ADN i investiga l’autor d’un crim!”, han tingut l’oportunitat de participar-hi. L’alumnat ha pogut analitzar l’ADN i conèixer de primera mà la feina d’investigació científica.\nTaller: “Buscant una diana per al tractament de l’Arterosclerosi” al PCB\nPublicat el 14/03/2013\tL’alumnat de Batxillerat de l’INS Apel·les Mestres ha participat en el taller “Buscant una diana per al tractament de l’Arteriosclerosi”. Dos grups d’aquest curs han pogut conèixer les tècniques biotecnològiques de transferència de l’ADN d’un organisme a un bacteri, tot introduint nova informació que pot produir un nou fàrmac per aquesta malaltia.\nLlegint obres de divulgació científica\nPublicat el 07/03/2013\tAmb la col·laboració de Bibiana Bonmatí, que dinamitza clubs de lectura de llibres de ciències a les Biblioteques de Barcelona, i qui és alhora comunicadora científica a la Universitat de Barcelona, s’ha seleccionat un llibre com a lectura per a aquest curs. El llibre d’Amàlia Lafuente és “Codi genètic”, una novel·la sobre el món de la investigació. L’autora visitarà l’institut el 16 d’abril per parlar de la seva obra i comentar-la amb els assitents.\nA més a més, l’alumnat de l’assignatura optativa de literatura fantàstica de batxillerat treballarà el llibre de Galileo (obra de teatre de Brecht).\nAquí podeu trobar la Guia de lectura científica de lectura científica elaborada per Bibiana Bonmatí per aquest Tàndem.\nTaller de Mosques amb càncer al PCB\nPublicat el 27/02/2013\tL’alumnat de biologia de 4t d’ESO de l’INS Apel·les Mestres, ha assistit al PCB per tal de participar al taller Mosques amb càncer. Mitjançant les activitats realitzades han pogut conèixer de primera mà l’ús de la mosca\n“Drosophila melanogaster” en la investigació científica, en aquest cas, dins l’estudi del desenvolupament del càncer. A més, han experimentat diverses tècniques per manipular aquest insecte en el laborator i han pogut aprendre els conceptes bàsics sobre la formació i el desenvolupament del càncer.\n“Músiques del món”, Jornades Culturals a l’escola Poblenou\nPublicat el 22/02/2013\tA l’escola Poblenou s’han organitzat les Jornades culturals Músiques del món. El Tàndem ha preparat una sèrie d’activitats dirigides a l’alumnat que inclouen: sortides, tallers, pel·lícules, dossiers, cançons, balls, entre d’altres activitats. A més, s’ha realitzat una petita exposició de treballs i balls adreçada a les famílies.\nEn el següent enllaç podreu visualitzar un video creat per l’escola on apareixen algunes de les activitats que s’han dut a terme: Jornades Culturals Músiques del món\nPàgina següent »\tVídeos\nPublicat el 21/12/2012\tConcert de Nadal Tàndem Escola Mn. Jacint Verdaguer – CMMB\nPublicat el 21/12/2012\tConcert de Nadal del Tàndem Escola Poblenou – Esmuc\nPublicat el 12/12/2012\tConcert de Nadal Tàndem Escola Labouré, Fundació Tot Raval i Escola de Músics i JPC\nPublicat el 14/06/2012\tConcert “Els quatre elements de la natura” Tàndem Escola Mn. Jacint Verdaguer -CMMB\nPublicat el 27/04/2012\tPresentació de les noves Escoles Tàndem\nPublicat el 02/02/2012\tConcert de Nadal a l’Escola Poblenou\nSegueix la Fundació a:\nSala de premsa Contactar Avís legal i seguretat Amb la col·laboració de:\n© Fundació Catalunya-La Pedrera, 2012


La Llumenera de Nova York: Costellada\nLa sala de ball del 6 del carrer Delancey, prop de Bowery del qual en pren el nom, The Bowery Ballroom. Dijous al vespre, són les nou i comença a sonar l'ambientació sònica dels Hands Off Cuba, aquest tercet electrònic de Nashville que col·labora amb, i que aquesta nit obre per a, Lambchop.\nEls de Kurt Wagner presenten el seu darrer "Damadged" juntament amb The Tosca String Quartet i Hands Off Cuba. En total, 12 intèrprets en escena: guitarres (3), baix, teclats (2), bateria, violins (3), cello i pedal steel. Surten a l'escenari cap a quarts de deu, es van asseient al seu lloc amb els llums de la sala oberts com si d'un concert de música simfònica es tractés. S'asseuen, proven i comproven que tot sigui a lloc, que tot soni com ha de sonar. Només resta l'afinació general. I tot comença, amb aquesta cadència lenta que els caracteritza, aquesta precisió en els arranjaments, aquest preciosisme en les formes, una cura completa pels detalls, per més menuts que siguin. Nota rera nota, com si cadascuna fos més essencial que l'anterior. I per sobre de tot, la veu intensa, greu, a voltes aguda, rica en matisos i d'una sensibilitat extrema del senyor Wagner. Aquest poeta modern amb pinta de "nerd" a càrrec d'una BBQ al backyard de ca seva, en qualsevol poble perdut del midwest.\nPerò el que aquí hi ha a la graella és una costellada completament diferent; sona americana de la fina, soul, folk i jazz passats per les mans d'uns músics competents que saben el que fan, preocupats més pel fons que per la forma. Cançons dels seus darrers discos "Nixon", "Is a Woman" i molt material de "Damaged". Sensibilitat a flor de pell. Sortim al carrer amb la sensació d'haver vist un dels bons concerts de l'any. No hi busqueu energia desbordada, ni guitarres punyents i rock estripat. A The Bowery Ballroom acabem d'assistir a una costellada de cambra.


Amadeu Vives – Quadern de Terramar\nEtiqueta: Amadeu Vives\nLA MÉS MODERNISTA, LA MÉS EMBLEMÀTICA\nPublished on 23 d'Abril de 2016 23 d'Abril de 2016 per VinyetBlogWebDeixa un comentari\nRamon Casas i Miquel Utrillo, propietari i director de la revista, en la caracterització plasmada a les rajoles de ceràmica pintades per Casas amb el títol genèric de Els adelantos del segle XX. Pèl & Ploma n’era un…\nEncara que escrit en broma\nés molt sèrio el PÈL & PLOMA\nPèl & Ploma, la revista de Ramon Casas i Miquel Utrillo, és reconeguda i admirada com la millor i la més emblemàtica revista del Modernisme peninsular i una de les més significatives d’Europa. Va néixer al redós de Els 4Gats el 1899, i el seu final, anunciat a la darrera pàgina del darrer número el mateix any que Els 4Gats tancaven les portes (1903) marca la fi de la gran època del Modernisme. Se’n van publicar un total de cent números, tots ells d’una qualitat de contingut, disseny i forma excepcionals.\nSubscriptors, amics, lectors i partidaris l’esperaven amb deler i molts d’ells la guardaven acuradament, de forma que encara ara de tant en tant en surten exemplars entre algunes prestatgeries familiars, tallers d’artistes o ja no diguem de col·leccionistes. Per bé que fa uns anys se’n va editar una edició facsímil, els números originals conserven el valor afegit i l’atractiu d’una qualitat immillorable i d’un disseny impecable i modern. Pèl & Ploma és el producte ideal per als experts en arts gràfiques i hemeroteques i l’objecte que atreu la vista i el tacte.\nEl títol és un dels grans mites del Modernisme. Va néixer després d’una breu aventura titulada Quatre Gats, originada a la cerveseria homònima, amb la intervenció directa d’Utrillo i Ramon Casas i la direcció de Pere Romeu. Pel & Ploma va congriar i consolidar l’ambició, la connexió internacional, el reconeixement a les personalitats més interessants del moment i als artistes emergents – Picasso, Nonell, Mir, Canals o Joaquim Torres-Garcia, entre altres – i les ganes de fer una revista com es feien a Europa – sempre amb l’ideal de la llibertat i de la modernitat per única bandera.\nRamon Casas,”Miquel Utrillo, Ramon Casas i Leandre Galcerán” tres protagonistes de Pèl & Ploma (1899)\nTotes les motivacions, tots els objectius es van acomplir amb escreix. El tàndem de Ramon Casas – el del pèl dels pinzells, i el que finançava econòmicament el projecte – i de Miquel Utrillo – el de la ploma d’escriure prolíficament amb elegància i un toc d’ironia -, va aconseguir elaborar i mantenir un producte d’excel·lència fins el darrer moment. Tots dos hi van projectar el millor de la seva respectiva personalitat. Ramon Casas s’hi va mostrar com el dibuixant retratista i cartellista que dominava l’ofici i l’exercia de forma tan incansable com magistral.\nUtrillo, director de la revista i durant el primer any únic redactor – hi guanyà el prestigi de crític i d’expert reunint el bo i millor de la cultura artística moderna del moment. Hi va introduir les seves coneixences– Alfred Stevens, Henry Roujon, Whistler, Toulouse-Lautrec, Gauguin o Anders Zorn -, els més remarcables personatges que freqüentaren els 4Gats i les plomes més brillants del darrer Modernisme literari. Va albirar l’adveniment de noves estètiques – el Fauvisme, el Noucentisme… – mantenint la fidel complicitat als valors de la modernitat coetània, com Rusiñol, Casas, Zuloaga, Pichot, Sorolla, Josep Lluís Pellicer, Eliseu Meifrèn o Josep Llimona en el domini de l’art; la música d’Enric Morera, Amadeu Vives, Vincent d’Indy i Joan Gay; la poesia de Joan Maragall i Eduard Marquina. Tampoc no va oblidar els clàssics com Velázquez, invocat des del primer número amb motiu “dels tres-cents anys de la immortalitat del pintor”.\nPèl & Ploma retorna enguany amb més força perquè és un producte artístic sorgit de la generositat i de la convicció de Ramon Casas. L’excusa juganera que tenia molts originals per treure va ser una bona troballa per justificar, si calia, una aventura que ens ha transmès el millor d’una època tan intensa com apassionant.\nCategories Any Ramon Casas, Arts, Cultura, El Marge Llarg, Modernisme•Tags Alfred Stevens, Amadeu Vives, Eduard Marquina, Eliseu Meifrèn, Els 4Gats, Enric Morera, Henry Roujon, Ignacio Zuloaga, Joan Gay, Joan Maragall, Joaquín Sorolla, Joaquim Mir, Joaquim Torres-Garcia, Josep Llimona, Josep Lluís Pellicer, Miquel Utrillo, Pere Romeu, Picasso, Ramon Casas, Ramon Pichot, Ricard Canals, Velázquez, Vincent d'Indy, Wistler


Convocada l'Assemblea de Càrrecs Electes - Web de l'Ajuntament de Begues\nData i hora oficial 06.07.2020 | 19:33\nConvocada l'Assemblea de Càrrecs Electes\nDimarts, 29 d'octubre de 2019 a les 09:00\nAlcaldes i alcaldesses de diferents formacions polítiques d'arreu de Catalunya, entre les quals l'alcaldessa de Begues, Mercè Esteve, han fet una crida a participar en la convocatòria.\nA proposta del Consell per la República, la constitució de l'Assemblea de Càrrecs Electes busca cercar una resposta política institucional conjunta a la sentència contra el procés dictada pel Tribunal Suprem.\nL'Assemblea parteix del registre de càrrecs electes de Catalunya, impulsat l'any 2017 per l'Associació de Municipis per la Independència, i que va néixer per a constituir-se en una eina democràtica en defensa de les institucions catalanes, aplegant alcaldes, regidors, diputats i senadors sobiranistes.\nRepresentants de diferents partits i institucions han fet aquests dies una crida a la participació, entre els quals hi ha l'alcaldessa de Begues, Mercè Esteve (JxCat), a banda de Joan Borràs, alcalde d'El Papiol (ERC); Jesús Calderer, alcalde de Cercs (Demòcrates de Catalunya); Anna Erra, alcaldessa de Vic (JxCat); Aurora Carbonell, alcaldessa de Sitges (ERC); Cristina Mundet, alcaldessa de Vilobí d'Onyar (Independents per La Selva); Aurora Carbonell, alcaldessa de Sitges (ERC); Dolors Pons, alcaldessa de Viladamat (CUP); Jordi Fortuny, regidor a Tarragona (Moviment d'Esquerres); i Dolors Sabater, regidora de Guanyem Badalona i alcaldessa de la ciutat fins l'any passat.\nUns electes que han posat de manifest que “davant la sentència que va emetre el Tribunal Suprem, que vulnera els drets civils i polítics no només de les persones condemnades sinó de tota la ciutadania d’aquest país, el conjunt de les persones electes representem la gran centralitat i pluralitat d'aquest país i és per això que fem una crida a participar massivament a l’Assemblea d’Electes de Catalunya el dia 30 d'octubre”.\nDarrera actualització: 29.10.2019 | 10:22


Tot esperant el preu de l'aigua | Eva Pomares | LLEIDA | Infraestructures | El Punt Avui\nTot esperant el preu de l'aigua Tot esperant el preu de l'aigua Tot esperant el preu de l'aigua Tot esperant el preu de l'aigua + Tot esperant el preu de l'aigua E-mail\nLLEIDA - 13 febrer 2015 2.00 h\nTot esperant el preu de l'aigua Tot esperant el preu de l'aigua Tot esperant el preu de l'aigua Tot esperant el preu de l'aigua Tot esperant el preu de l'aigua E-mail\nEls municipis fa més d'una dècada que esperen una solució\nL'Agència Catalana de l'Aigua (ACA) ha adjudicat la redacció del projecte d'abastament d'aigua, des del canal Segarra-Garrigues, a 32 municipis de la Segarra, la Conca de Barberà, l'Anoia i l'Urgell, a través d'una xarxa de 110 quilòmetres. Serà el segon projecte per a una obra que acumula una dècada de retard. Ara, alguns municipis es plantegen si els sortirà a compte sumar-s'hi.\nEls problemes en l'abastament d'aigua afecten sobretot el nord de la Conca. Pobles com ara Forès i Passanant i Belltall pràcticament tripliquen població a l'estiu i els pous no donen l'abast. Sovint, el proveïment cal fer-lo amb cisternes i el preu és astronòmic, d'uns 20 euros/m³. La capital de la zona, Santa Coloma de Queralt, obté l'aigua del subsòl i supera els nivells de contaminació, entre els quals, d'arsènic. “La UE va modificant els nivells i, si tenies aigua bona, ara ja no la tens. Tota la vida que la bevem i no s'ha mort ningú...”, afirma l'alcalde, Ramon Borràs. Fa més d'una dècada, a Santa Coloma es va preveure portar-la des del Consorci d'Aigües de Tarragona, però el projecte es va desestimar. El 2009 es va tornar a posar fil a l'agulla. Malgrat els recels dels antitransvasament, la Confederació Hidrogràfica de l'Ebre va donar el vistiplau perquè els pobles de la Baixa Segarra s'abastissin amb aigua del Segre, procedent de Rialp. I l'ACA va signar un conveni amb Acuaebro per tirar endavant el projecte. Mai no es va posar a licitació l'obra, perquè a l'ACA se li demanava un aval per garantir la part catalana del finançament que “no era en el conveni”. L'ACA va invertir, però, 8 milions en la construcció de la potabilitzadora de Ratera (Segarra). Aleshores, l'obra costava 32 milions. Ara fa un any, la conselleria de Territori i Sostenibilitat va modificar el projecte per “adequar-lo a les necessitats actuals”. Quan se'n va començar a parlar, els municipis havien fet previsions de necessitat d'aigua en funció de creixements que la crisi s'ha emportat.\nEl nou projecte retalla fins als 18 milions la inversió. El sistema de finançament de l'obra, però, encara s'ha de tancar. Fonts de l'ACA han explicat a aquest diari que “s'està negociant amb l'empresa estatal Acuaes; no hi ha res definit, però podria sortir de fons europeus o de la mateixa Acuaes”. L'ACA ha reservat 2 milions com a “garantia en cas que sorgeixi algun imprevist en el finançament”. I té intenció que les obres comencin l'any que ve i estiguin acabades a meitat del 2017.\nEl preu de la tarifa és una de les claus del projecte. Diverses fonts indiquen que serviria, a llarg termini, per finançar la infraestructura. Els ajuntaments han fet els càlculs amb el compromís que la pagarien a 0,75 cèntims/m³. A la Segarra s'abasteixen de pous i del canal d'Urgell, de titularitat privada. La paguen de mitjana a 0,65 euros/m³. L'adjudicació del contracte per redactar el projecte és benvinguda, però amb matisos. “És una història de mai acabar i és positiu que es torni a posar fil a l'agulla, perquè l'aigua del canal d'Urgell no té bona qualitat”, diu l'alcalde de Cervera, Ramon Royes. Amb l'aigua del Segarra-Garrigues, Cervera espera rebaixar la factura, que ara és “astronòmica”. Paga la segona aigua més cara de la demarcació, a 1,20 euros/m³, a causa del conveni que gestiona el Consell Comarcal (vegeu peça). Tot i això, Royes espera veure “la fórmula de càlcul de la tarifa” i, alhora, “seguir treballant perquè el Consell revisi els preus”. Guissona i algun altre municipi segarrenc, però, dubten si sumar-s'hi. “Els costos de gestió del Consell són d'1 euro/m³; si s'hi afegeixen els 0,75 cts., encara ens sortirà més cara!”, afirma Xavier Casòliva, l'alcalde. Guissona s'abasteix en un 60% de pous, però té problemes de nitrats. “La solució és tenir més aigua per barrejar-la, però si ens surt més cara, per què ens hi hauríem de connectar?” El president del Consell assegura: “La solució a les discussions és l'aigua del Segarra-Garrigues. Hem d'anar tots a l'una per solucionar un problema endèmic.”\nL'alcalde de Santa Coloma destaca: “La reactivació del projecte és positiva, però són molts anys i som una mica incrèduls. Veurem el preu. Si tot plegat falla, buscarem alternatives, com ara plantes potabilitzadores.”\nAra, la factura és astronòmica. Esperem a veure la fórmula de càlcul de la tarifa del Segarra-Garrigues\nVeurem el preu. Si tot plegat falla, buscarem solucions com ara plantes potabilitzadores\nALCALDE de STA. COLOMA de QUERALT\nde 32 municipis és l'abast del nou projecte per portar aigua del Segarra-Garrigues a quatre comarques.\nés el preu de mitjana que els municipis segarrencs paguen ara per l'aigua. A Cervera, però, costa 1,20 euros.\n“El Consell de la Segarra comet una il·legalitat”\nLa batalla per la tarifa de l'aigua que enfronta Guissona i el Consell Comarcal de la Segarra acabarà als tribunals. El 2012, Guissona va deixar d'abonar les factures al Consell, al qual deu uns 300.000 euros, perquè considera injust haver de pagar pel que no consumeix. Ho farà abans del maig i després que, aquest dimecres, acabés sense acord l'enèsima reunió amb el Consell, amb la presència d'un representant d'alt nivell de la Generalitat.\nGuissona vol que se li pagui la diferència entre el consum real –uns 100 litres/dia i habitant– i els 300 litres de cànon fix que paguen tots els pobles al Consell. “N'hi diuen preu solidari, però partim d'un conveni antic, que ja s'ha vist a qui ha acabat beneficiant: els pobles més petits, però que consumeixen fins a 1.000 litres perquè tenen granges. I paguen el mateix que nosaltres. És injust.” El tram variable del cànon està basat en el consum real, però és la part més petita de la factura. La principal empresa del municipi, el Grup Alimentari Guissona, abona l'aigua directament al Consell, en lloc de fer-ho al municipi. “Ens sembla perfecte que capti de la xarxa. Ara bé, el Consell comet una il·legalitat, perquè no té dret a cobrar-la-hi. Si la recaptació fos municipal, arribaríem als 300 litres/habitant/dia i el preu general seria de 0,70 cèntims.” I hi afegeix: “A més, aquesta aigua, ja l'hem pagada tots els veïns”, a través del fix. Guissona basarà la demanda en una presumpta doble tributació i invasió de competències administratives. El president del Consell, Adrià Marquilles, afirma: “Fa dos anys i mig que duren les discussions. Volem que es compleixi el conveni. Algú ha de dir qui té la raó i no tenim cap problema perquè sigui un jutge.”\nEl Punt Avui. Nacional 13-02-2015, Pàgina 34


Pirineu - Viatjar.CAT\nPost tagged with ‘Pirineu’\nEcoturisme, Escapa't!, Turisme i art\nMontgarri: l’entrada alternativa\nBy Ignasi Feltrer, on 29 de gener de 2009\nPanoràmica dels Pirineus\nÉs l’única vall del Pirineu català orientada al Nord, l’única comarca amb un clima més atlàntic que Mediterrani, parlen la seva pròpia llengua i històricament han estat acostumats a viure aïllats per la neu. La Vall d’Aran sorprèn per la seva bellesa paisatgística, per la seva singularitat cultural i per la seva oferta turística, no sempre sostenible.\nEl viatger, que des de Catalunya, vol descobrir tot el que aquesta vall occitana pot oferir, té tres recorreguts diferents per endinsar-s’hi: la opció ràpida és pel túnel de Vielha, ràpid i còmode. La opció pels amants dels revolts es troba entrant pel port de la Bonaigua, una carretera de muntanya que ens enfilarà fins als 2000 metres. I la opció més romàntica i aventurera la trobareu si us hi endinseu per la pista forestal de Montgarri, un petit santuari del s. XII ficat enmig d’una vall llarga i estreta que ens portarà des del Pallars Sobirà fins a la ja esmentada Val d’Aran (nom occità).\nNosaltres però, ens centrarem en la última opció, la més impressionant en quant al paisatge i la que ens farà veure com n’ha estat de difícil la comunicació entre Catalunya i aquest petit territori pirinenc que reclama i reivindica uns trets culturals propis. Així doncs, ens plantem a Esterri d’Àneu i comencem el viatge!\nCatllaràs, un paradís del Berguedà\nBy Ignasi Feltrer, on 8 de desembre de 2008\nCatalunya és un país muntanyós; de est a oest i de nord a sud pràcticament totes les comarques estan abraçades o rodejades de cims escarpats, de turons ajaguts, de boscos de colors re inventats, de valls verges… Al nord però és on trobem els Pirineus, la més gran serralada catalana.\nEl Berguedà, comarca pirenaica per antonomàsia, amaga molts racons per les seves muntanyes, entre d’altres, la serra del Catllaràs, unes muntanyes poc freqüentades de boscos de pins negres i avets, amb prats i camins de llegenda. Un grapat d’emocions i sensacions per emborratxar els sentits una vegada més i per deixar-se seduir per l’encant d’allò bell i tranquil.


El Camp Nou ret un sentit homenatge a les víctimes dels atemptats de Barcelona i Cambrils\nEls jugadors blaugrana fan un emotiu minut de silenci en comunió amb els jugadors del Betis, socis i aficionats, mentre a la Llotja President Suñol 14 seients buits recorden les persones que han perdut la vida pels atacs terroristes\nEl primer partit de la Lliga 2017/18 entre el FC Barcelona i el Real Betis serà recordat sempre amb independència del seu resultat. L’homenatge a les víctimes de la tragèdia que ha colpejat el cor de les ciutats de Barcelona i Cambrils, i que ha commocionat el món, ha estat molt present avui al Camp Nou, que ha viscut un dels moments més emotius i sentits que es recorden quan el minut de silenci ha unit els jugadors dels dos equips amb tots els socis i aficionats que han vingut a l’Estadi i que han cridat fort i clar “no tenim por!”.\nLa imatge dels jugadors blaugrana, que per un dia han canviat els seus propis noms a les samarretes per lluir el de ‘Barcelona’, s’ha convertit en el millor homenatge que podia fer el Club en record i reconeixement a les 14 víctimes mortals, els seus familiars i amics, així com als ciutadans de Barcelona i Cambrils, als seus visitants, però també a tots aquells herois anònims, voluntaris, serveis mèdics, Mossos d’Esquadra, Guàrdia Urbana, Policies Locals, forces de seguretat de l’Estat i totes les persones que han demostrat la seva professionalitat, humanitat, solidaritat i valors després de la tragèdia.\nDes de dijous passat, quan es va produir el primer atac terrorista a la Rambla de Barcelona, el club blaugrana ha volgut expressar la seva profunda desolació i enèrgica condemna per aquests atemptats, a més d’enviar tot el suport i afecte a les víctimes i a tots els afectats. Les banderes de les instal·lacions del Camp Nou i de la Ciutat Esportiva Joan Gamper també onegen a mig pal des del mateix dia dels atacs i tots els jugadors blaugrana que han disputat partits durant el cap de setmana han portat un braçal negre en senyal de dol.\nEl Barça es va sumar des del principi al hastag #TotsSomBarcelona que ha unit milers de seguidors en les xarxes socials i que ha estat present en totes les comunicacions del Club, avui a la part frontal de la samarreta del primer equip, a la lona que es va habilitar dissabte a l’entrada de Tribuna del Camp Nou així com a la cartel·la que també ha unit abans del partit els jugadors del Barça i del Betis. Els jugadors de l’equip andalús també s’han sumat a l’homenatge lluint una samarreta especial de color verd amb el lema ‘El Real Betis amb Barcelona”.\nLa Grada d’Animació també ha volgut fer un particular homenatge a les víctimes dels atemptats i llançar un missatge al món: ‘Mai ningú no ens podrà tòrcer”, utilitzant com a lema una frase del 'Cant del Barça'. Com un missatge universal d’amor a Barcelona ha llançat Rakuten, el principal patrocinador del Club, des de la ‘U’ televisiva, amb un gran cor vermell acompanyant el nom de la ciutat.\nEl reconeixement institucional també ha estat molt present a la Llotja President Suñol, on tots els convidats han rebut llaços negres i els crespons de dol han acompanyat les bandera blaugrana i la Senyera. Catorze seients de la Llotja han quedat buits i s’han cobert de negre en senyal de dol i d’homenatge a les 14 víctimes mortals comptabilitzades oficialment fins ara.\nEl Club ha convidat al partit a representants de les diferents institucions i dels cossos de seguretat. Així, el president Josep Maria Bartomeu i el vicepresident de l’Àrea de Relacions Internacionals i Institucionals, Carles Vilarrubí, han rebut a la Llotja el conseller d’Interior de la Generalitat, Joaquim Forn, el primer tinent d’alcalde de Barcelona, Gerardo Pisarello, l’alcaldesa de Cambrils, Camí Mendoza, el major dels Mossos d’Esquadra, Josep Lluís Trapero i el director general de la Policia, Pere Soler.\nDurant el matí, el FC Barcelona ha estat present als actes d’homenatge i record a les víctimes. Des de bon matí, el vicepresident primer Jordi Cardoner ha assistit, en representació del Club, a la missa solemne a la Sagrada Família, un acte en el qual també hi han estat presents els Reis Felip VI i Letizia, el president del govern espanyol, Mariano Rajoy, el president de la Generalitat de Catalunya, Carles Puigdemont i l’alcaldessa de Barcelona, Ada Colau, entre altres autoritats locals.\nAl migdia, el FC Barcelona i el Betis han fet una ofrena floral en record de les víctimes. L’homenatge, que ha comptat amb la presència del vicepresident Carles Vilarrubí, el directiu Jordi Calsamiglia i el director d’Esports Professionals Albert Soler, ha tingut lloc a la Rambla de Barcelona, cantonada amb el carrer de l'Hospital.


Muntanyes d'una vida: La Llegenda d'Aracne i Atena\nLa Llegenda d'Aracne i Atena\nUna antiga llegenda explica com la més famosa i fabulosa teixidora de Vil·la Alta, Aracne, va ser transformada en aranya i condemnada a viure eternament a les Canals de Sant Miquel.\nAracne va teixir un tapís magnífic on es veia una muntanya en forma de forca i un monestir als seus peus envoltat per un bosc frondós. La gent deia que era el millor tapís que havien vist mai, millor fins i tot que els que teixia Atena, del poble veí de La Cor.\nAtena era molt envejosa i deia que el tapís era irreal, imaginari que aquell paisatge fabulós no podia existir. L’envejosa Atena en el mercat del Monestir de la Porta Vella clavà una llança al tapís d’Aracne i el destruí.\nAstorada i espantada per tanta malícia, Aracne fugí corrent i pujà fins al coll a l’oest del Saldaguda. Allà va veure un tell i es penjà.\nAtena, veient que potser n´havia fet un gra massa, la va seguir fins al coll, però ja no va ser a temps d’evitar la mort d’Aracne. Atena tenia poders per fer-la reviure, però això complicava la seva posició de favorita davant del Senyor de Pic-en-Cel.\nAixí que va decidir convertir-la en aranya, li semblava una venjança suavitzada, ja que Aracne podria teixir eternament … que, en el fons, era el que millor feia.\nRecordà una frase d’un bestseller d’un tal Ovidi, “Les Metamorfosis”, que li anava com anell al dit:\n“Viu doncs, però penja, clar que sí, maleïda!\nI aquest mateix càstig, perque no estiguis lliure d’inquietud en el futur,\nper la teva descendència i pels teus nèts declarat sigui”\nLa veritat és que no m´havia cregut mai aquesta llegenda, però avui pujant per les humides i fosques Canals de Sant Miquel no me la podia treure del cap …\nP.S.: Una altra llegenda diu que Atena en un viatge que féu posteriorment per la zona de Gres-o-Llet s’adonà del terrible error d’haver acusat a Aracne d’inventar-se aquell meravellós tapís i embogida acabà penjant-se també d’un arbre. En aquesta llegenda, però, hi ha versions contradictòries …\nEtiquetes de comentaris: Berguedà, llegendes


En un marc incomparable com és Vila Elisa, Benicàssim ha donat aquest matí l'inici de Benicàssim Inspira, una iniciativa organitzada per la regidoria de Turisme de l'ajuntament, amb la coordinació de Bodywisdom Spain, i en la qual la salut, el benestar i el relax seran les seues màximes. L'edil responsable de l'àrea, Cristina Fernández, al costat de l'alcaldessa, Susana Marqués i el secretari autonòmic de Turisme, Francesc Colomer, han sigut els encarregats d'obrir la taula redona el protagonista de la qual ha sigut el turisme sostenible.\nCristina Fernández ha destacat que “hui, més que mai, la salut, el benestar, la qualitat de vida i la sostenibilitat cobren més força a l'hora de triar una destinació turística”. “Amb el projecte Benicàssim Destinació Turística Saludable pretenem dissenyar i desenvolupar experiències combinades, buscant l'excel·lència en el servei, la màxima hospitalitat, la cura, aquesta exquisidesa i aquesta cultura del detall, conformant d'aquesta manera productes turístics d'elevat valor afegit que incrementen la competitivitat turística de Benicàssim i dinamitzen el seu teixit empresarial, contribuint amb això a la recuperació del sector i a la sostenibilitat en el futur del turisme.\nPer part seua, l'alcaldessa, Susana Marqués, ha incidit en la distinció de Benicàssim com a destí fiable, segur i saludable “i amb aquest objectiu no hem parat d'imaginar i reinventar-nos. El nostre repte ha sigut adaptar-nos ràpidament a la nova situació aconseguint mantindre la qualitat dels serveis i projectant confiança i seguretat al viatger”.\nDins d'aquesta mena d'experiències s'emmarca Benicàssim Inspira que fins diumenge que ve comptarà amb una sèrie d'activitats totes elles vinculades a la salut i al benestar i l'aforament per a tot el programa ja està complet.\nDesprés de l'obertura de la jornada inaugural, l'acte ha continuat amb una vídeo conferencia amb la xef Karla Hoyos que ha destacat que “un plat de menjar dona esperança i ens trobem en un moment en el qual serà molt important reinventar-se i transformar-se”. La taula redona posterior ha comptat amb la presidenta de Bodywisdom Spain, Bibiana Badenes; el gerent de l'Hotel Voramar, Rafa Pallarés; la cap de la Unitat de Desenvolupament Turístic de Turisme Comunitat Valenciana, Carmen Ibáñez, l'assistenta tècnica de la regidoria de Desenvolupament Sostenible, Raquel Gómez, i Cristina Fernández.\nEl programa de Benicàssim Inspira continuarà hui amb Helena Barquilla qui de 20.30 a 22.00 hores en l'amfiteatre Pepe Falomir, durà a terme l'activitat “Moviment conscient a la platja 5 ritmes”, on els assistents tindran la possibilitat d'alliberar tensions, explorar emocions i meditar en moviment.


LA SECCIÓ PORSCHE TANCA LA TEMPORADA AL MARESME EN LA XX SORTIDA. - Clàssic Motor Club del Bages\nCom ja és habitual cada any en aquestes dates, la Secció Porsche del Clàssic va fer la sortida final de curs, una ruta que sol ser més curta que no pas les que fa habitualment i que en aquesta ocasió va ser el marc de la XX Sortida. El dia 14, doncs, els nostres porschistes van fer un recorregut d'uns 120 quilòmetres per anar a dinar plegats. Aquesta vegada es va visitar el Museu de la Ciència i la Tècnica de Catalunya, a Terrassa, ben conegut per a moltes persones, però tan ple de punts d'interès (l'exposició de motos Permanyer, les antigues instal·lacions fabrils o el mateix edifici) que es pot repetir sempre. Els Porsche del Clàssic van quedar arrenglerats davant mateix de l'entrada, per a sorpresa dels vianants. Amb un temps esplèndid, la ruta va passar perl Castellar del Vallès, Sant Llorenç Savall, Sant Feliu de Codines, Caldes de Montbui, la Roca del Vallès, Dosrius, Llinars i Vallgorguina, per acabar a Sant Andreu de Llavaneres, a les instal·lacions del Club Nàutic Port Balís, on es va celebrar el dinar. Acabat l'àpat, els assistents van rebre com a record un polo amb l’anagrama brodat de la Secció. I fins l’any que ve!


Share This : Actualitat Penedesfera: Premis Blocs, Cava&Twitts i la Samarreta Solidària “El Penedès”\nQuè és això? Amb aquesta pàgina pots utilitzar els enllaços cap a la Web Social per guardar Actualitat Penedesfera: Premis Blocs, Cava&Twitts i la Samarreta Solidària “El Penedès” en un lloc social de favorits, o bé utilitzar el formulari E-mail per enviar un enllaç per e-mail.\nPremis Blocs Catalunya 2010: 6 penedesfèrics finalistes\nFins a 6 blocs que formen part de la Penedesfera són finalistes als Premis Blocs Catalunya. L’acte de lliurament dels Premis Blocs serà aquest divendres 1 d’octubre a Mataró i és organitzat per l’Associació STIC.cat. Fins al moment cap blocaire penedèsfèric ha guanyat aquest guardó, tot i ser nominats en diverses ocasions. L’any passat el Bloc de la Penedesfera, format per tots els apunts dels més de 700 blocaires penedesfèrics que parlen sobre la comunitat, web 2.0 i TIC relacionats va ser entre els 10 finalistes en la categoria de blocs corporatius. La Penedesfera és la comunitat de noves tecnologies més nombrosa de Catalunya i el seu portal www.penedesfera.cat recull la publicació de 55.000 apunts i també als usuaris de twitter del territori.\nPersonal: Viniesfera, Gemma Urgell (Vilafranca del Penedès – Bellvei)\nPolítica: Idees que giren al voltant del món rural, Jordi Bertran (Vilafranca del Penedès – Copons)\nEnhorabona a tots ells i sort amb el veredicte del jurat!\nPremis Blocs Catalunya 2010: Trobada d’Eurosferes\nReprodueixo a continuació l’interessant invitació als blocaires que ens fa l’Associació STIC.cat amb motiu dels Premis Blocs Catalunya:\nDes de l’Associació Stic.cat (www.stic.cat) us volem convidar a la primera, i molt humil encara, trobada de blocaires europeus (Eurosferes) dins el marc de les activitats que se celebraran en la tercera edició dels Premis Blocs Catalunya (www.premisblocs.cat) que enguany tindrà lloc al nou edifici centre de congressos del TecnoCampus Mataró-Maresme, de Mataró. http://www.tecnocampus.cat/)\nPer aquest motiu ens agradaria comptar amb la vostra presència, tot i que alguns de vosaltres ja heu vingut en edicions passades,en aquesta nova trobada de blocaires. La idea és aconseguir que es converteixi en una trobada amb blocaires d’arreu d’Europa, enguany ja tenim confirmada l’assistència de la representació alemanya i d’altres llocs d’Espanya. La trobada serà el proper divendres 1 d’octubre a les 16 hores, al mateix TecnoCampus. Un espai per interactuar, conèixer i aprendre els uns dels altres.\nUna vegada acabada la trobada, us convidem a quedar-vos i assistir a la resta d’activitats que hi haurà durant la tarda, i les interessants ponències “Literatura : paper i bits”, que vol mostrar les diferents visions de la literatura digital (escriptor, lectors, editors). Després, i ja per concloure, tindrà lloc l’acte d’entrega de premis de la tercera edició dels Premis Blocs Catalunya, a partir de les 20 hores del vespre, que serà presidit per l’Hble. Sr. Ernest Benach, President del Parlament de Catalunya i l’Il·lm. Sr. Joan Antoni Baron, alcalde de Mataró.\nUs convidem a venir, participar i interactuar amb les diferents esferes i blocaires de la xarxa catalana.\nPer tal d’ampliar i consultar informació addicional referent aquest esdeveniment, podeu consultar i veure més informació als webs www.stic.cat i www.premisblocs.cat.\nSi us plau, en cas de voler assistir a l’acte d’entrega de premis cal que us acrediteu mitjançant un formulari que trobareu all nostre web: http://www.premisblocs.cat/pagina/inscriu-te-a-la-gala\nTechnorati Tags: Penedesfera, Penedès, Premis, Blocs, Catalunya, Cava&Twitts, samarreta, solidària, Marató, TV3, comunitat, Institut d’Estudis Penedesencs, col.laboració, turisme, actualitat\nTornar a: Actualitat Penedesfera: Premis Blocs, Cava&Twitts i la Samarreta Solidària “El Penedès”


Els comuns avalen els “desafiaments democràtics” com a resposta al Govern espanyol\n“Davant la resposta repressiva evident del PP hi ha legitimitat per exercir desafiaments democràtics, però s’ha de fer bé”. Així ho ha assegurat aquest divendres el Coordinador general de Catalunya en Comú, Xavier Domènech, un dia després que el president del Govern espanyol, Mariano Rajoy, reiterés la seva negativa a acordar un referèndum amb l’Executiu de Carles Puigdemont.\nEn la línia del què ha defensat el secretari general de Podemos, Pablo Iglesias, els comuns consideren que un referèndum unilateral és una mobilització legítima però mantenen que aquesta s’ha de fer “en termes de país i no des del full de ruta d’un Govern”.\nSobre si hi donaran suport, Domènech ha posat en relleu que els comuns sempre han estat a favor de les mobilitzacions ciutadanes però ha assegurat que encara no està decidida quina serà la posició del partit. De fet, ho debatran l’1 o el 8 de juliol en base a la proposta que plantegi el Govern pel referèndum. "Un tema major és fins a quin punt la proposta és efectiva, si incorpora suports internacionals o si interpel·la al conjunt de la ciutadania”, ha manifestat. “La desobediència és legítima, però no transferible”, ha afegit en referència al paper dels funcionaris i treballadors públics.\nEn tot cas, Domènech ha reiterat la voluntat del seu partit de celebrar un referèndum amb garanties i pactat amb el Govern espanyol. Així, ha destacat el treball que estan portant a terme els comuns, tant per fer fora el PP, exemplificat en la moció de censura presentada per Unidos Podemos, com per aconseguir suports internacionals al referèndum.\nEn aquest marc, Domènech i el Coordinador de Relacions Internacionals del partit, Ernest Urtasun, s’han reunit aquest divendres amb el cap de la delegació de Syriza al Parlament Europeu, Dimitrios Papadimoulis, per sumar suports al referèndum. Dimitrios ja va manifestar el seu suport a través de la signatura al Pacte Nacional pel Referèndum. Aquest divendres ha reiterat el seu compromís però ha demanat “més diàleg” entre els Governs espanyols i català i que el referèndum compti amb el suport internacional, expressat a través de la Comissió de Venècia.\nLa compareixença de Dimitrios s’ha donat poques setmanes després que Domènech i Urtasun es reunissin amb la copresidenta del Partit Verd Europeu Ska Keller, que va demanar major diàleg entre els governs i també va apel·lar a al Comissió de Venècia com a òrgan per obtenir el reconeixement internacional.\nProcés Iglesias: "El referèndum unilateral és legítim" Alba Solé


El CN Terrassa tornarà a Atenes per disputar la segona fase de l’Eurolliga femenina de waterpolo – Club Natació Terrassa\nNov 22, 2021 Jaume Vidal General, Secció de Waterpolo\t0 comments sènior femení waterpolo, sorteig 2a fase eurolliga\nLes egarenques han quedat enquadrades en el grup F, en què tindran com a rivals l’Olympiacos i l’Ethnikos Piraeus grecs i el SIS Roma italià\nLa ronda es disputarà del 10 al 12 de desembre\nLa Lliga Europea de Natació (LEN) ha donat a conèixer avui el sorteig de la ronda preliminar de l’Eurolliga femenina de waterpolo, la segona fase. El CN Terrassa, que va obtenir brillantment la classificació el cap de setmana passat a Atenes, tornarà a la capital grega, atès que ha quedat enquadrat en el grup F, juntament amb l’Olympiacos i l’Ethnikos, dos conjunts locals, i el SIS Roma italià. La ronda se celebrarà entre el 10 i el 12 de desembre.\nLa ronda preliminar de l’Eurolliga femenina de waterpolo contempla tres grups més. L’E, que es desenvoluparà a Sabadell, aplegarà el Dunaujvarosi Foiskola i el FTC Telekom Budapest hongaresos, el CN Mataró i les amfitriones, l’Astralpool CN Sabadell. El G, amb seu a Budapest (Hongria), enfrontarà el Dynamo Uralochka rus, l’Orizzonte Catania italià, el Vouliagmeni grec i l’UVSE Budapest. Finalment, el grup H, que es jugarà a Pàdua (Itàlia), reunirà el Kinef Kirishi rus, el CE Mediterrani, l’NC Glyfada grec i el Plebiscito Padova.\nEl tècnic Xavi Pérez entén que el grup és de màxima dificultat. “L’Olympiacos és el campió vigent de l’Eurolliga i enguany s’ha reforçat, de manera que és favorit per revalidar el títol. A més, actuarà com a local”. Pel que fa al SIS Roma, l’entrenador egarenc recorda que la temporada passada va ser un dels millors vuit equips del continent, atès que va disputar la Final Four de la LEN. “Ha acabat primer de grup la primera fase amb victòries solvents en tots els partits i està protagonitzant una bona campanya a la seva lliga”. Finalment, quant a l’Ethnikos, Pérez explica que va ser tercer a la lliga grega la temporada passada i que, en competir a casa, esdevindrà un rival molt dur també. En aquest context, el tècnic considera que seria “una proesa” obtenir una de les dues primeres places i classificar-se per a la ronda següent. “Anirem a competir, això sempre, i a treballar molt dur en defensa per mirar d’assolir aquest somni”.\nClassificació històrica per a la segona fase de l’Eurolliga Femenina de waterpolo\nEl sènior femení de waterpolo disputa la final de la Copa Catalunya\nDefunció del soci número 1 Jaume Soriguera\nDefunció del soci número 1 Jaume Soriguera.\nQueralt Velasco guanya la VII Copa Marnaton eDreams de Begur.


Escala a Castelló desafia l’amenaça de pluja – Valencia noticies\nEscala a Castelló desafia l’amenaça de pluja\nin Castelló, Comunitat, Cultura\nMés de 200 persones participen en una gran desfilada amb grups culturals del Grau, recreacions històriques, animació, música i balls abans d’acomiadar a la fragata russa Shtandart\nEl temps ha aguantat. El dia ennuvolat, a estones amb ratxes de vent i xiuxiuejant i amb descens de temperatures no ha impedit que la tercera jornada d’Escala a Castelló també haja sigut un èxit, amb la desfilada d’associacions culturals del Grau, tripulacions i grups d’animació com a acte central. L’alcaldessa de Castelló, Amparo Marco, i regidores i regidors del Govern municipal han acompanyat al president de la Generalitat, Ximo Puig, en la seua visita matinal a Escala a Castelló, on ha pogut gaudir com un castellonenc més d’aquesta gran festa del mar amb recreacions d’embarcacions històriques que per primera vegada se celebra a Espanya.\nL’Ajuntament de Castelló ha impulsat aquesta exitosa cita junt amb la Generalitat Valenciana, el Port de Castelló i el Club Nàutic. La presència de la fragata russa Shtandart, del Galeón Andalucía, la Nao Victoria i la goleta Santa Eulàlia han sigut els protagonistes al costat del mercat mariner, el campament i la zona lúdica. A més, els reeixits baptismes de mar del Club Nàutic i l’exposició de vaixells en l’edifici Morú han completat una proposta que combina la recreació històrica amb l’oci i la gastronomia.\nL’acte central ha sigut la desfilada en el qual han participat diferents entitats i les tripulacions dels quatre navilis històrics que han atracat en el Grau per a participar en aquesta primera edició d’Escala a Castelló, impulsada amb la col·laboració de Sigues-te, la localitat francesa on en 2010 va nàixer aquesta trobada.\nEls Dolçainers i Tabaleters, Dimonis del Grau, batucada, Grup de Danses, Tabal & Dolçainers mariners i la Comissió de Festes de Sant Pere han obert la comitiva que ha partit des de l’hotel Turcosa. Els bombos de Castelló, el regiment de terços de Flandes, cavalls amb canó, l’Associació d’Amics del Museu Militar de València, la Colla Xaloc, el grup Llum d’Orient i una batucada amb animadors i xanquers han tancat el bloc de grups històrics. Finalment, la desfilada s’ha tancat amb la participació dels tripulants de les quatre embarcacions participants en Escala a Castelló. Més de 200 persones han format aquesta desfilada que ha finalitzat enfront del Shtandart, la fragata russa que avui s’ha acomiadat de Castelló amb el so dels seus canons com va fer el dijous en entrar a port.\nL’alcaldessa de Castelló, Amparo Marco, que ha lliurat unes mètopes commemoratives als capitans de les embarcacions, ha reiterat el seu agraïment als castellonencs que han omplert el port de Castelló per a gaudir d’aquesta gran festa del mar i també als visitants que s’han sentit atrets per l’espectacularitat d’aquestes embarcacions històriques. L’espectacle de les justes previstos per a avui dissabte i demà diumenge s’ha hagut de suspendre per un problema tècnic en una de les embarcacions i la impossibilitat de reparar-la a temps, per la qual cosa des de l’Ajuntament de Castelló s’estan barrejant diferents dates perquè es pot gaudir d’aquest esdeveniment més endavant.\nA més del Galeón, la Nao i la goleta que encara pot ser visitades demà diumenge, també es pot veure el remolcador d’altura de Seguretat Marítima Sar Mesana, que pot ser vist a distància des del Moll de Costa dissabte i diumenge; l’embarcació ràpida de salvament Salvamar Sabik, que està amarrada en un pantalà del Real Club Nàutic de Castelló i podrà ser visitada en el seu interior, de forma gratuïta, el dissabte i diumenge, d’11.00 a 13.00 i de 15.00 a 17.00 hores. Una altra embarcació atracada en el Grau és la Patrullera Riu Nansa, de la Guàrdia Civil, que s’ha pogut visitar avui dissabte de 10.00 a 14.00 hores.\nLa llanxa de salvament de Creu Roja LS Pandora, podrà visitar-se gratuïtament demà diumenge, d’11.00 a 13.00 i de 15.00 a 17.00 hores. També El Paradís, un vaixell de pescaturisme, podrà visitar-se de forma gratuïta matí d’11.00 a 20.00 hores. Tot el programa d’horaris i activitats pot consultar-se en la web http://escalaacastello.com/\nEls Mossos d'Esquadra detenen un home com a presumpte autor de l'homicidi de la seva parella a Blanes\nEls Mossos resolen un assassinat comès l'any 2000 a Montgat


Dissenyem el pack adequat al teu mercat. Amb creativitat, presentem el teu producte de manera diferenciada, efectiva i rendible. Captem l’atenció de les persones en el punt de venda. Aportem originalitat i coneixement tècnic. Displays, tòtems, suports de gran format… busquem la solució adequada a cada projecte.\nPackaging de màscares de pintat\nContenidor de catàlegs\nPack i PLV alimentació Les Viandes


Suspendre de sou i feina als treballadors que no tinguin el certificat covid, la nova proposta de Pimec - Imagina Ràdio\nEl secretari general de Pimec, Josep Ginesta, ha proposat suspendre de sou i feina als treballadors que no tinguin el certificat covid. En una entrevista a RAC1, Ginesta ha dit que si el treballador decideix ni vacunar-se ni fer-se la prova per accedir al centre de treball, és a dir “ni col·laborar en l’interès comú ni en la salut de tothom”, caldria suspendre “el contracte de treball i la persona deixi de rebre el seu salari”.\nEl líder de la patronal ha recordat que hi ha països com Itàlia que ja han optat per implantar el certificat covid a l’hora d’anar a treballar, fins i tot per les persones que teletreballen. Ginesta també s’ha fet eco de la situació d’estats com a Àustria on les empreses d'”un ventall ampli d’activitats” poden exigir el certificat abans de contractar i a més, qui refusi una feina on s’exigeixi aquest passaport “pot perdre les prestacions d’atur”.\nArticle anteriorLa central nuclear d’Ascó I inicia la 28a recàrrega de combustible\nArticle següentL’Rt puja a 1,21 i se sumen 12 positius més aquest diumenge\nEns acompanya Roser Duran per parlar sobre la importància de la rutina facial


Ariadna Muñoz juga el Campionat d'Espanya d'handbol | 08centvint.cat\nAriadna Muñoz juga el Campionat d’Espanya d’handbol\nXavi Herrero 02 gener, 2019\nLa llagostenca Ariadna Muñoz, disputa aquesta setmana amb Catalunya el Campionat d’Espanya de seleccions autonòmiques en categoria cadet. La competició se celebra a Valladolid. Ariadna Muñoz és en l’actualitat jugadora del CH la Salle Montcada.\nEl primer partit que disputa la selecció catalana serà avui davant d’Andalusia. Demà, les catalanes s’enfrontaran a Euskadi i divendres jugaran contra Astúries.


La cuina de peix i marisc s’ha convertit en l’estrella de la gastronomia menorquina, especialment la cèlebre caldereta de llagosta, la meca de la qual és el port de Fornells. Sobre un fons de ceba, tomàquet, all i julivert s’afegeix la llagosta trossejada i es cou a foc viu. La sopa resultant se serveix amb pa, i el correcte és deixar reposar el brou des del dia anterior a la seva consumició.\nEspecialitats, embotits i rebosteria menorquina\nPlats menorquins molt convincents són la caldereta de nero, el nero a la graella amb salsa maonesa, l’orada al forn, els calamars a la graella, la sopa de tortuga, els rogers en parrillada o al forn amb patates, les escopinyes (cloïsses que es mengen crues amb llimona o al forn amb una barreja de pa rallat, julivert i all), els dàtils (que es couen amb jerez i julivert), els peus de cabrit (arca pelosa) i els cornets (caragoles marines).\nTambé són populars el arròs de la terra, l’empanada de carn de be i el oliaigu, parent de les sopes mallorquines, a força de brou amb verdures i rodanxes de pa sec. A l’estiu, es menja acompanyat de figues tendres.\nQuant als embotits, es confecciona la típica sobrassada, més fina i menys picant que la mallorquina, i la llonganissa coneguda com carn i xua, preparada amb carn magra, barrejada amb cansalada tallada a petits quadres i adobada amb sal i pebre, que mai manca en les excursions o menjars campestres. El camot és una llonganissa negra i molt greixant, pràcticament igual al camaiot mallorquí.\nEntre les postres, als quals tan aficionats són els menorquins, són famosos els amargs (elaborats amb ametlla), els carquinyols (ametlla i ou ), els crespellets, les ensaïmades, els rubiols, el braç de Gitano i el torró cremat de Mercadal, així com les formatjades (empanades de carn), la coca bamba (coca que es pren en les festes patronals amb xocolata calenta) i les coques de tomàtiga (coques de tomàquet) de Ciutadella.


Tutorial de git/Què és el git? - Viquillibres\nTutorial de git/Què és el git?\nQuè és el git?\nPortada Primers passos\nEl git és un sistema de control de versions. Segons els experts té 3 punts forts:\nFer branques és fàcil, cosa que facilita diferents tipus de treball\nEs basa en el contingut i no en els fitxers/directoris\nEl fet de ser distribuït implica que no existeix un repositori central que conté tota la informació. En el cas de git, totes les còpies d'un repositori tenen tota la informació (història, branques, ...). Això permet treballar amb la resta de la gent fàcilment.\nLa facilitat de crear branques permet guardar proves a mig fer, separar les coses que funcionen de les que encara no funcionen, etc. Es recomana no fer-ne un us abusiu, si es fan servir moltes branques al final passa això... te'n vas per les branques!\nQue es basi en el contingut i no en els fitxers/directoris permet seguir l'evolució d'una part del contingut. Això permet afegir al repositori només una part d'un fitxer, poder conèixer com s'han modificat els continguts, si han canviat de fitxer, si han estat esborrats i quan, etc.\nObtingut de «https://ca.wikibooks.org/w/index.php?title=Tutorial_de_git/Què_és_el_git%3F&oldid=18107»\nLa pàgina va ser modificada per darrera vegada el 21 nov 2009 a les 18:32.


El restaurant Reina Margherita elabora totes les seves pizzes segons el mètode italià\nPasseig Joan de Borbó 29\nHorari: cada dia, de 12:30 a 0:30h\nCaps de setmana, fins a la 1h\nEs tracta d'un local molt petit, presidit per un gran forn en què preparen les excel·lents pizzes i que també disposa d'una àmplia terrassa exterior. Tot i que la carta ofereix pastes, amanides i altres especialitats, el plat estrella és la pizza, feta segons el mètode napolità tradicional, que ha anat passant de generació en generació, i tenint per model L'Antica Pizzeria da Michele, la famosa pizzeria de Nàpols. Un dels secrets és la utilització de productes italians, de llevats naturals i deixar la massa es repòs tota la nit, amb què s'aconsegueix una fermentació perfecta que facilita la digestió.\nEl local és senzill i el personal és italià, i aquesta sigui la llengua vehicular del lloc, fet que li dóna un aire d'autenticitat i que, en més d'un moment, et fa sentir transportatna Nàpols. És, sens dubte, un local imprescindible per als amants de la pizza, i més concretament de la pizza napolitana.


Persones grans: Records de la meva infància\nPessebre de suro\nFalten poc dies per Nadal\nTreu les figuretes per muntar el pessebre (diu la meva dona).\nPer aquestes coses de la vida ella pensa en treure les figures de la caixa que des de fa tants anys (des de la mort del meu pare) estava precintada. A poc a poc, entre els papers amb que el meu pare havia embolicat les figuretes, groguencs i ressecs pel temps, comencen a sorgir trossos d'infantesa.\nFelicitació del sereno\nSón records dels anys cinquanta, amb escassetats, amb talls de llum, amb la vida en blanc i negre, amb el fred intens, amb fogó de petroli per cuinar i braser per escalfar-nos, amb l'escombriaire, el vigilant, el sereno, i un llarg etcètera que deixaven una postal desitjant bon Nadal, amb el pobre, sempre el mateix, que passava un cop al mes a recollir la seva almoina per les cases, amb el guàrdia urbà, que tot el barri coneixia, envoltat de paquets que li obsequiaven els pocs cotxes que hi havia.\nRecords d'un home que cada any, amb tanta il·lusió, creava muntanyes de trossos de suro, cel amb el paper blau amb què anaven embolicats els paquets de cotó en branca, rius amb paper de plata de l'embolcall de les xocolates que havia anat recol·lectant des de bastant temps abans i un tros de vidre per sobre, arbres amb branques càlides recollides del sòl amb paciència. Records que es van despertar en obrir la caixa i anar desenvolupant les figures embolicades fa molts anys individualment amb una cura exquisida.\nCom un home tan poc traçut, incapaç de clavar un clau dret o donar una mà de pintura a la casa, podia crear aquelles meravelles i omplir la casa d'un barroquisme valencià de boles acolorides, papers de colors brillants i llums parpellejants, amb una habilitat només comparable al que tenia per curar ferides i posar injeccions?.\nEl temps ha fet que els colors perdin brillantor i s'hagin homogeneïtzat, que les ferides produïdes en perdre el be una pota, o un pastor un tros de braç, o un rei un fragment de cap, hagin perdut el vermell brillant del fang cuit i també s'hagin matisat.\nLes ferides curades de les figures, han obert en el meu cor les ferides del record.\nMaleïda siguis Nadal!, Que ens apunyales per l'esquena cada any.\nI encara voleu que us desitgi bones festes?, No, això del Nadal és només un conte per a nens.\nPublicat per persones grans a 8:31


La contaminació acústica amenaça els oceans - Món Sostenible\nL'expedició suïssa The Ocean Mapping Expedition que fa la volta al món a bord del veler Fleur de Passion durant quatre anys (2015-2019), seguint l'estela de Magallanes, ha identificat ja, en el marc del programa 'The Winds of Change', nombroses zones de forta emissió de metà i diòxid de carboni entre Mactán (Filipines) i Singapur, port en el qual l'expedició fa escala, des del 13 de març. Un altre dels projectes que va a bord d'aquesta expedició és '20.000 sons sota el mar', del Laboratori d'Aplicacions Bioacústiques (LAB) de la Universitat Politècnica de Catalunya (UPC), el qual alerta que cap regió del globus està lliure ja de contaminació acústica, excepte entre la Polinèsia francesa i Austràlia\nThe Ocean Mapping Expedition revela punts crítics de gasos d'efecte hivernacle a la superfície dels oceans i alerta de la contaminació acústica\nIniciat a Mactán (Filipines) el desembre del 2017, el projecte pioner de monitoratge continu dels gasos d'efecte hivernacle en la superfície dels oceans The Winds of Change, que es duu a terme a bord del veler suís Fleur de Passion, en col·laboració amb la Universitat de Ginebra, en el marc de The Ocean Mapping Expedition ha permès recollir en temps real i de manera contínua dades de referència essencials sobre les concentracions de metà i diòxid de carboni al llarg de tota la ruta del vaixell fins a Singapur, on fa escala des del 13 de març i fins al proper dia 25 de març, procedent de Brunei i de Kuching. El programa The Winds of Change ha permès, així mateix, identificar els primers punts crítics d'aquestes zones de forta emissió de gasos d'efecte hivernacle la dinàmica requereix una vigilància especial per part de la comunitat científica. El programa té com a objectiu aportar a la comunitat científica dades de camp inèdites que contribueixin a una millor comprensió del paper dels oceans en el problema de l'escalfament global. Els científics de l'expedició alerten que a la vista de la preocupant evolució del clima i de l'acidificació dels oceans que se'n deriva, s'han de revisar de manera urgent els conceptes sobre el cicle del carboni a escala global. "Les concentracions de metà i de diòxid de carboni experimenten clars augments en la proximitat de les ciutats, prop de les illes i en la superfície de les aigües poc profundes o, dit d'una altra manera, en les zones amb impacte de l'activitat humana i on s'observa una major proliferació d'algues", explica el professor Daniel McGinnis, cap del Grup de Física Aquàtica de la Universitat de Ginebra i responsable del projecte.\n"En el projecte ja s'han revelat molts punts crítics, zones amb una taxa d'emissió de gasos d'efecte hivernacle molt elevada que requeririen estudis més profunds, com per exemple a Mactán, on s'han detectat emissions de metà més de sis cops superiors a la mitjana", afirma el professor McGinnis. En el marc d'aquest programa, el veler de 33 metres Fleur de Passion -un vell buscamines de la Marina alemanya construït el 1941 i transformat després en queche que fa la volta al món de quatre anys (2015- 2019) seguint l'estela de Magallanes- està equipat amb un analitzador de gasos d'efecte hivernacle connectat a una presa d'aire situada a 16 metres sobre la superfície del mar, al pal de messana (a la popa del vaixell). Amb aquest equipament realitza anàlisi de forma automàtica cada minut. Així, continuarà la seva missió climàtica fins que l'expedició al voltant del món arribi a terme, l'agost del 2019 a Sevilla.\nLa contaminació sonora en els oceans, una amenaça\nThe Ocean Mapping Expedition, que té com a objectiu contribuir a una major conscienciació sobre els reptes del desenvolupament sostenible, diri\ngeix altres dos programes inèdits. Un és el projecte 20.000 sons sota el mar, del Laboratori d'Aplicacions Bioacústiques de la UPC, i dirigit per l'investigador Michel André, l'únic espanyol en aquesta expedició i que es dedica a realitzar el mapa intern de la contaminació sonora en els oceans. "La contaminació acústica dels oceans és reconeguda actualment com una de les més importants fonts de pertorbació dels ecosistemes marins i una amenaça contra l'equilibri natural dels oceans", recorda Michel André, responsable del projecte 20.000 sons sota el mar.\n"Aquesta contaminació és poc coneguda pel gran públic, ja que és invisible i inaudible a l'oïda humana. Tanmateix, augmenta amb el desenvolupament de les activitats industrials al mar i es difon a gran velocitat fins a tots els racons del planeta, fins a tal punt que pràcticament cap regió del globus n'està lliure", afirma Michel André. I afegeix: "Excepte, potser, entre la Polinèsia francesa i Austràlia, on els nivells de soroll registrats per l'expedició s'aproximen al nivell natural dels oceans, és a dir, un nivell de contaminació acústica zero, equivalent al que existia en l'era preindustrial", precisa Michel André. Els primers registres es poden consultar a http://omexpedition.listentothedeep.com/acoustics/\nEn canvi, en altres regions del món, com a la Gran Barrera de Coral, és diferent. "Degut a que la majoria dels organismes vius que es s'hi troben produeixen sons, cartografiar el paisatge sonor d'aquest entorn és crucial per comprendre els canvis en curs", explica el científic de la UPC.\n"El programa '20.000 sons sota el mar' ha pres mostres de sons en diferents llocs que estan sent analitzades i comparades amb l'estat de salut dels esculls de coral afectats. Es preveu que això contribueixi significativament a la comprensió de l'abast del dany que està experimentant aquest ecosistema", afirma Michel André. De Sevilla a Singapur, la tripulació ha recollit fins ara 148 mostres d'aigua en superfície que estan essent analitzades pels biòlegs d'Oceaneye. La cartografia de les mostres analitzades es pot consultar a www.oceaneye.ch/cartographie.\nEl sistema d'hidròfons de '20.000 sons sota el mar' detecta i classifica automàticament tots els sons d'origen humà o naturals, al llarg del recorregut del veler Fleur de Passion per tot el món. Es tracta d'un dispositiu innovador que integra tecnologia d'internet, la qual cosa permet el control a distància de manera que la tripulació a bord només ha d'introduir hidròfons a l'aigua i els investigadors del LAB poden activar i manipular els equipaments de recollida i transmissió de dades des del Laboratori. El sistema, a més, envia, a temps real, els sons i les imatges captades amb càmeres submarines instal·lades als hidròfons, als investigadors del LAB, laboratori vinculat a l'Escola Politècnica Superior d'Enginyeria de Vilanova i la Geltrú (EPSEVG), al Campus de la UPC en aquesta localitat.\nA més d'aquest projecte, a bord del veler es desenvolupa també el programa 'Micromégas', sobre la contaminació per microplàstics, en col·laboració amb l'associació Oceaneye de Ginebra.\nDes d'abril de 2017, l'expedició va obrir, a més, un segon camp d'investigació sobre l'escalfament global, un altre gran impacte humà sobre els oceans juntament amb la contaminació i la sobrepesca. En col·laboració amb el projecte 'CoralWatch' de la Universitat de Queensland a Brisbane (Austràlia), la tripulació del Fleur de Passion realitza observacions de l'estat de salut dels corals, víctimes d'un procés de blanquejament vinculat a l'escalfament de les aigües. A mitjan de març, s'han dut a terme més de 1.300 observacions a Austràlia, les Illes Salomó, Papua-Nova Guinea, Indonèsia i Filipines, a mesura que l'expedició avança en la seva ruta seguint l'estela de Magallanes. Aquesta informació, transmesa a CoralWatch, passa a formar part d'una àmplia base de dades generada pel projecte i que abasta 77 països.\nEl projecte 20.000 sons sota el mar de la UPC també contribueix a entendre l'estat de salut de la Gran Barrera de Coral mesurant el seu paisatge sonor a una escala fins ara mai estudiada.\nFont: UPC (LAB)


El coronavirus suspèn la Fira Nadalenca de Palamós\nLa Fira Nadalenca de Palamós, en una imatge d'arxiu. (Foto: Ajuntament de Palamós).\nContinua l’impacte del coronavirus en l’activitat social i cultural de Palamós. El municipi es queda aquest any sense Fira Nadalenca. L’associació que l’organitza ja ho ha comunicat oficialment, explicant que la decisió també comporta la suspensió de les activitats escèniques relacionades, com és el cas de la ‘Nit del talent’ i de les representacions teatrals a càrrec de la companyia ‘Els Cosinets’. La Fira Nadalenca recapta fons per a entitats que treballen en el camp de les persones amb discapacitat, i aquest 2020 hagués celebrat l’edició número 44.\nL'Associació Fira Nadalenca recorda en un comunicat que el motor d'aquesta activitat solidària és tota la gent que, el dia en qüestió, es concentra al carrer Major de Palamós per comprar algun producte a les parades, o per participar de qualsevol de les activitats que es fan. Això, en l'actual situació de contagis de la COVID-19, no és viable i per aquest motiu s'opta per suspendre aquesta edició de la fira. Joan Cama és el president de l'Associació Fira Nadalenca.\nL'Associació Fira Nadalenca assegura també que ha pres aquesta decisió com un acte de responsabilitat cap a les persones i entitats que hi participen, però també per conscienciar la societat de la necessitat de reduir activitats que puguin contribuir a la propagació del coronavirus, avui ja molt activa.\n31/01/2020 - Societat Fira Nadalenca lliura 11.500 euros per a les persones amb discapacitat\n22/10/2020 - Cultura Valoren alternatives pels actes públics de Nadal a Palamós


El Punt Avui – Notícia: Rull descarta el trencament de CiU però avisa Duran que la llista de Mas portarà la independència | Humbert.Cat\nEl Punt Avui – Notícia: Rull descarta el trencament de CiU però avisa Duran que la llista de Mas portarà la independència\nPosted on 13 febrer 2015 by Humbertcat\nEl Punt Avui – Notícia: Rull descarta el trencament de CiU però avisa Duran que la llista de Mas portarà la independència.\nRull descarta el trencament de CiU però avisa Duran que la llista de Mas portarà la independència\nEl coordinador general de Convergència assegura que comencen a resoldre la crisi en una federació que vol “compacta”\n13/02/15 11:07 – BARCELONA – EFE\nEl coordinador general de CDC, Josep Rull, Foto: ORIOL DURAN.\nCDC i UDC volen girar full per preservar la marca CiU\nEl coordinador general de CDC, Josep Rull, ha assegurat aquest divendres que ja comencen a resoldre la crisi en una CiU que desitja que estigui “compacta” i ha reiterat que va haver un malentès en la votació del pacte contra el gihadisme, però que des de Convergència s’ha actuat amb “bona fe”. Rull ha desitjat que la federació es mantingui unida amb vista al 27-S, ja que hi ha marge perquè els democratacristians entrin en l’aposta independentista, però, a l’espera que es decideixin, s’ha compromès a que CDC aposti de forma “explícita” per la independència en el seu programa electoral, que ha assegurat que no serà ambigu com el 2012, quan CiU va advocar per l’”Estat propi”.\nEn una entrevista a RAC1, Rull ha manifestat respecte pel que decideixi Unió sobre si abraça o no la independència, desitjant que succeeixi el segon, perquè “si no som capaços de sumar, es beneficien els que estan radicalment en contra del procés” sobiranista.\nPreguntat per si el líder de CiU al Congrés, Josep Antoni Duran i Lleida, ha de ser el candidat de la federació a les generals, Rull ha dit que compten amb “tots els actius”, entre ells el líder d’Unió, encara que en aquests moments “el debat important és per a què han de servir” aquests comicis, en funció de si guanya l’independentisme prèviament el 27-S, i “després ja parlarem sobre qui” encapçala la candidatura.\nQuant a la votació per separat de CiU al Congrés dels Diputats, Rull ha admès que va ser “error d’interpretació” per part dels diputats de CDC que ha derivat en una “crisi” a CiU, però ha subratllat que mai es va voler desautoritzar a Josep Antoni Duran i Lleida i que es va actuar de “bona fe”.\nEn tot cas, ha indicat que ja s’han realitzat trucades entre dirigents de CDC i UDC, sense esmentar qui són, per solucionar el conflicte, que “ja s’està resolent”, amb vista a la reunió del Comitè Executiu Nacional de la Federació de CiU prevista per dilluns.\nDarrera actualització ( Divendres, 13 de febrer del 2015 11:11 )\n← El Punt Avui – Notícia: El nou repte de l’ANC\n‘Pericos’ independentistes denuncien amenaces d’afeccionats de l’Espanyol – VilaWeb →